DIGI ร่วง 4% หลังก.ล.ต.ลงดาบ “ปรเมษฐ์ รังรองธานินทร์” ข้อหาปั่นหุ้นหลุดเก้าอี้ CEO นาน3ปี
DIGI ร่วง 4% หลังก.ล.ต.ลงดาบ “ปรเมษฐ์ รังรองธานินทร์” ข้อหาปั่นหุ้นหลุดเก้าอี้ CEO นาน 3 ปี ล่าสุด ณ เวลา 10.05 น. อยู่ที่ระดับ 0.50 บาท ลดลง 0.02 บาท หรือ 3.85% สูงสุดที่ระดับ 0.51 บาท ต่ำสุดที่ระดับ 0.49 บาท มูลค่าการซื้อขาย 1.17 ล้านบาท
8 มิ.ย. 2561

ผู้สื่อข่าวรายงานว่า ราคาหุ้น บริษัท ดิจิตอลเทค แพลนเน็ต จำกัด (มหาชน) หรือ DIGI ณ เวลา 10.05 น. อยู่ที่ระดับ 0.50 บาท ลดลง 0.02 บาท หรือ 3.85% สูงสุดที่ระดับ 0.51 บาท ต่ำสุดที่ระดับ 0.49 บาท มูลค่าการซื้อขาย 1.17 ล้านบาท

โดยราคาหุ้น DIGI ปรับตัวลดลงวันนี้หลังมีการรายงานข่าวว่า สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) มีมาตรการลงโทษทางแพ่งกรณีสร้างราคาหลักทรัพย์ บมจ.แอสเซท ไบร์ท (ABC) (ปัจจุบันคือ DIGI) ซึ่งมีผู้กระทำผิด 7 ราย ได้แก่ (1) นายสาธิต รุ่งวัฒนภักดิ์ (2) นายชวิน รุ่งวัฒนภักดิ์ (3) นายปรเมษฐ์ รังรองธานินทร์ (4) นางสาวธัญภา เศวตศิลป (5) นางสาวโสรจ จันทราทิพย์ (6) นางสาวอัยย์ริณ ตั้งพูลเจริญ (7) นางสาลิกา ตั้งพูลเจริญ โดยเรียกให้ชำระค่าปรับทางแพ่งรวมกว่า 120 ล้านบาท และสั่งห้ามเป็นกรรมการและผู้บริหารของบริษัทที่ออกหลักทรัพย์และบริษัทจดทะเบียน
พร้อมสั่งห้ามนายปรเมษฐ์เป็นกรรมการและผู้บริหารของบริษัทที่ออกหลักทรัพย์และบริษัทจดทะเบียนเป็นเวลา 3 ปี ด้วย